钦定古今图书集成/明伦汇编/官常典/第580卷 > 张文锦
## 钦定古今图书集成/明伦汇编/官常典/第580卷 > 张文锦

按《明外史》本传：“文锦，安丘人。弘治十二年进士。授户
部主事。正德初，为刘瑾所陷，逮系诏狱，斥为民。瑾诛，
起故官，再迁郎中，督税陕西。条上筹边裕民十事。迁
安庆知府。度宁王宸濠必反，与都指挥杨锐为御备
计。宸濠果反，浮江下。文锦等虑其攻南都，令军士登
城诟之。宸濠乃留攻，卒不能克。事具《杨锐传》。玺书褒”
美，擢太仆少卿。嘉靖元年拜右副都御史，巡抚大同。
劾守备中官李睿不法，治其爪牙。文锦性刚，以拒贼
得重名，遂锐意振刷，操切颇无序。大同北四望平衍，
寇至无可御。文锦曰：“寇犯宣府，不能近镇城者，以葛
谷、白阳诸堡为外蔽也。今城外即战场，何以示重？”议
于城北九十里外增设五堡，曰水口、宣宁、只河、柳沟、
桦沟。参将贾鉴督役严，卒已怨。及堡成，庳薄甚，欲徙
镇卒二千五百家戍之。众惮行，请募新丁，不听。总兵
官江桓、太监王觐咸为言。文锦怒曰：“如此，则令不行
矣。镇亲兵先往，孰敢后？”亲兵素游惰，有室。闻当发，大
恐。请孑身往，得分番，又不听。严趣之，鉴承风杖其队
长。诸边卒自甘州五卫杀巡抚许铭，朝廷处之轻，颇
无忌。至是卒郭鉴、柳忠等乘众愤，遂倡乱，杀鉴，裂其
尸，走出塞，屯焦山墩。文锦恐与外寇连，令副将时陈
等招之入城，即索治首乱者。郭鉴等大惧，复聚为乱，
焚大同府门，入行都司，纵狱囚，又焚都御史府门。文
锦逾垣走匿博野王府。诸乱卒欲燔王宫，王惧，出文
锦、郭鉴等杀之，亦裂其尸，遂焚镇守总兵公署，桓觐
等皆走免，乃出故总兵朱振于狱，胁为帅。时嘉靖三
年八月也。事闻，帝命侍郎李昆赦乱卒。昆言：“文锦筑
堡，为国家建不拔功。今骨发暴露，妻子流离，行道皆
流涕，惟陛下哀恤。”不报。久之，文锦父政讼其子守安
庆功，乞加恤典。礼部为之请，终不许。文锦妻李氏复
上疏讼冤。帝怒，命执赍疏者治之。副都御史陈洪谟
上言：“文锦偾事朝廷，戮之可也。假手士卒，传之四方，
损国威不小。”复降旨诘责。自是，廷臣不敢言。万历中，
始赠右都御史。天启初，追谥忠愍。